ETXEBERRIA IRADI (EH Bildu, 2014-02-07):
Eskerrik asko, presidente andrea. Egun on guztioi eta gaur bereziki egun on Basauri.
1976an abortatzeagatik atxilotu eta beranduago epaitu zituzten Basauriko 11 emakumeak gogoan eta garai haietatik eta gaur egun oraindik abortu librearen eta doakoaren alde borrokatzen duten feminista nekaezinei ere, egun on.
Espainiako Gobernuak Abortuaren Legea aldatzeko aurreproiektua onartu du. Kontzebituaren bizia eta haurdunaren eskubideak babesteko lege organikoa izenarekin bataiatu duena.
Frankismoaren errautsetatik egindako proposamena da, emakumeon askatasunaren eta eskubideen kontrakoa, abortua delitua bilakatu nahi du, amatasuna inposatu eta Estatua, Eliza eta komunitate zientifikoa emakumeon legezko tutore izendatu.
Atzerapauso honen aurrean ardura berezia dute erakunde publikoek eta guri dagokigunez, Jaurlaritzak. Horrenbestez honakoa jakin nahi dugu: zer egingo du Jaurlaritzak Espainiako Gobernuak abortatzeko legean egin nahi dituen aldaketen aurrean?
Hemen eta gaur jokoan dagoena ez baita uxkeria. Jokoan dago batetik, norena den emakumeon gorputza eta ondorioz nori dagokion emakumeon gorputzaren inguruan erabakitzea.
Bestetik, emakumeok pertsona helduak ote garen. Pertsona osoak ote garen eta hortaz, eskubide osoko herritarrak ote garen. Eta bestetik, zer den emakume izatea.
Emakume izateko modu eta aukera anitza dauden edo kontrara emakume haur sortzaile, zaintzaile izatera behartuta dauden.
Gaur egun, emakumeok gure erabakiz abortatzeko aukera daukagu, beti ere 14 asteren barruan baldin bada eta Gallardonen legearekin hain zuzen, hori debekatu nahi dute. Emakumeok gure borondatez erabaki ahal izatea, abortua delitu bihurtu. Horretarako, 1985eko legea berpiztu nahi dute, 30 urte atzera egin, lege hori are gehiago gogortuz.
Bi kasutan baimendu nahi dute abortatzea: bortxaketa –beti ere salaketa jartzeko baldintzarekin– eta emakumeen osasun fisiko eta psikikoarentzat arrisku larria suposatzen badu.
Bi baldintza horiek beteta ere, prozesu zail bat, kalbario bat ezarri nahi digute. Baldintzak betetzen dituzten emakumeek psikiatra eta medikuen tramiteak eta txostenak beharko dituzte. Aholkularitza saioak jasotzera behartuta daude, egongo lirateke, eta zazpi eguneko hausnarketa behartua baita ere.
Bi baldintza horiek beteko lituzketen 16 eta 17 urte bitarteko neskek ezingo lukete beraien kabuz erabaki. Heziketa afektibo-sexuala ikastetxeetatik kentzea proposatzen dute. Azken finean, zigor gehiago eta eskubide gutxiago.
Zigorra abortuak egiten dituzten mediku eta osasun langileentzat, baina zigorrik handiena emakumeontzat, erabakitzeko eskubidea ukatu nahi digutelako. Zigor gehiago eta eskubide gutxiago.
Eta egia dena da kontraerreformak orain arte egiten diren aborturik gehienak delitu bihurtuko lituzke.
Datu batzuk ematearren, 2011. urtean Hego Euskal Herrian 4.904 emakumeek abortatu zuten. 4.904 urtebetean. Konkretuki, Araba, Bizkaia eta Gipuzkoan 4.060 emakumeek. Horietatik gehienak, hamarretik bederatzik haurra ez izatea erabaki zutelako, beraien kabuz erabakita. Horiek guztiak ama izatera behartu behar ditu Espainiako Gobernuak?
Miguel Lorenteren galdera bat hona ekarriz...
...erabaki zutelako, beraien kabuz erabakita. Horiek guztiak, ama izatera behartu behar ditu Espainiako Gobernuak?
Miguel Lorenteren galdera bat hona ekarriz, pertsona bat bere borondatearen kontra harreman sexualak izatera behartzen denean bortxaketa bat da, zer da norberaren borondatearen kontra ama izatera behartzea?
Baina kontua da, abortua delitu bihurtzeak ez duela ekarriko abortua desagertzea, baina bai baldintzak okertzea. Eta hemen, izan ere, batzuk politikak egiten dituzte zerura begira eta ez hainbeste errealitatera begira. Eta baldintzak okertzea ekarriko du.
Emakume batzuei legeak debekatzen diena diruak ahalbidetuko die, atzerrira joan ahal izango dute, atzerriko klinika pribatuetan abortatzera. Emakume gehienek, ordea, klandestinitatera jo beharko dute, osasuna eta bizitza arriskuan jarriz. Horregatik diogu lege hau klasista dela, klase faktorea determinantea izango delako.
Abortatzeko baldintzak betetzen direla ziurtatzeko, tribunal bat baino gehiago pasa beharko dugu. Psikiatren eta medikuen txostenak beharko ditugu. Adituen baimena, azken finean.
Eta kuriosoa da, zeren aditu hauek argi eta garbi esan dute ez dutela horren gainean erabaki behar, ez dutela horren gainean erabaki nahi. Mundua, alderantziz.
Gure gorputzaren inguruan erabaki nahi dugun emakumeoi erabakitzeko eskubidea ukatu nahi digute eta erabakitzeko betebeharra ezarri nahi diete mediku eta psikiatrei.
Abortatzea, delitu hortaz. Ez omen da emakumeoi dagokigun erabakia. Espainiako Gobernuak bi kasutan emango liguke baimena, beti ere psikiatra eta medikuen baimenarekin. Zenbat filtro pasa behar ditugu? Zenbat tribunal? Nor da Estatua, nor Eliza, nor mediku eta psikiatrak, ama izan behar dugun edo ez.
Bukatzen joateko, lehen esan dudan bezala, hemen eta gaur mahai gainean daukagun eztabaida gauza asko daude jokoan. Bat, norenaren emakumeon gorputza. Eta hortaz, nori dagokion gure bizitzen, gorputzen, amatasunaren eta sexualitatearen inguruan erabakitzea.
Emakumeon gorputzak eta bereziki umetokiak esparru publiko omen. Osasun sistema pribatizatzen ari diren bitartean, emakumeon gorputzak publifikatu nahi dituzte.
Kontraerreformarekin, orain emakumeon gorputzen birkonkista abiatu nahi dute. Beatriz Preciadoren hitz batzuk hartuz, gure umetokietan bandera espainola ezarri.
Hemen jokoan dagoena da emakumeok pertsona heldua garen eta, ondorioz, eskubide osoko herritarrak garen. Ez dira fidatzen emakumeon erabakiekin. Hobe, bada ezpada, beste batzuek erabakitzea.
Hemen jokoan dagoena da zer den emakume izatea. Emakumeon betebeharra den ama izatea eta zaintzaile izatea edo emakumeok nahi duguna izateko, zer nahi izateko eskubidea dugun.
Eta azkenik, nola ulertzen dugun sexualitatea. Badaukagun gozatzeko eskubidea edo sexualitatea, ugalketarako bitartekoa besterik ez den, por imperativo legal. Patriarkatuaren kiratsa, gela itxiaren kiratsa dario kontraerreforma honi.
Gaurkoan gaia hona ekartzearen arrazoia honakoa da. Nahiko genuke Jaurlaritzak azaltzea zer egingo duen Espainiako Gobernuak abortatzeko legean egin nahi dituen aldaketen aurrean. Zer egingo du Jaurlaritzak Espainiako Gobernuak abortatzeko legean egin nahi dituen aldaketen aurrean?
Eskerrik asko.